
(duomenys nuasmeninti)

DĖL DETALIOJO PLANO KOREGAVIMO

[bookmark: _Hlk159848207]Atsakydami į Jūsų 2026-09-18 prašymą, informuojame, kad negalime pritarti žemės sklypo, kad. Nr. 5523/0002:566, esančio Gindulių k., detaliojo plano koregavimui dėl šių pastabų: 
1. Planavimo tiksluose numatyta nekeičiant žemės sklypo pagrindinės naudojimo paskirties, naudojimo būdo (vienbučių ir dvibučių gyvenamųjų pastatų teritorijos), nustatyti papildomą žemės sklypo naudojimo būdą – komercinės paskirties objektų teritorijos, nustatyti teritorijos tvarkymo ir naudojimo reglamentus.
Nustačius papildomą naudojimo būdą – komercinės paskirties objektų teritorijos, veiklos pobūdis išsiskirs iš susiformavusio kvartalo konteksto, kuriame vyrauja vienbučių ir dvibučių gyvenamųjų pastatų teritorijos.
Vadovaujantis Lietuvos Respublikos architektūros įstatymo 11 straipsnio 1 dalies 2 punktu, vieni iš Architektūros kokybės kriterijų yra urbanistinis integralumas – statinio, urbanistinio komplekso ir (ar) kraštovaizdžio objekto darna su esama urbanistine struktūra ir poveikis kultūriniam kraštovaizdžiui; 8 punktu - vientisa architektūrinė idėja ir estetika – nuosekliai suvokiama statinio, urbanistinio komplekso ir (ar) kraštovaizdžio objekto meninė išraiška. Ar bus išlaikomas kvartalo vientisumas, vertinama pagal Architektūros kokybės vertinimo metodikos taikymo Klaipėdos rajono savivaldybės teritorijoje gaires, patvirtintas 2025-04-24 Klaipėdos rajono savivaldybės tarybos sprendimu Nr. T11-171.
Jūsų prašyme nepagrįsta, kaip, nustačius papildomą naudojimo būdą – komercinės paskirties objektų teritorijos, bus išlaikomas kvartalo vientisumas pagal Lietuvos Respublikos architektūros įstatymą bei Architektūros kokybės vertinimo metodikos taikymo Klaipėdos rajono savivaldybės teritorijoje gaires.
2. Planuojamai komercinei veiklai 12 m pločio vidinės gatvės koridorius yra nepakankamas. Vadovaujantis STR 2.06.04:2014 „Gatvės ir vietinės reikšmės keliai. Bendrieji reikalavimai“ 31 ir 32 punktais, turi būti užtikrintas priešgaisrinio, atliekų surinkimo ir kito specialiojo transporto privažiavimas bei apsisukimas. Jeigu gatvė yra akligatvis, jos pabaigoje privaloma įrengti apsisukimo aikštelę. STR 9 lentelėje triašiam šiukšliavežiui nustatytas 10,25 m išorinis apsisukimo spindulys, papildomai paliekant 1 m šoninę apsaugos zoną, todėl apsisukimo aikštelė 12 m pločio gatvės koridoriuje netelpa.
3. Prašyme nenurodytas komercinės veiklos pobūdis ir nepateiktas privalomų automobilių stovėjimo vietų skaičiavimas bei jų išdėstymo schema. Stovėjimo vietos, aptarnaujančio transporto manevravimo, prekių pakrovimo ir pėsčiųjų zonos turi būti numatytos sklypo ribose.
Šis atsakymas  per vieną mėnesį nuo jo įteikimo ar pranešimo suinteresuotai šaliai apie viešojo administravimo subjekto veiksmus (atsisakymą atlikti veiksmus) dienos gali būti skundžiamas Lietuvos administracinių ginčų komisijos Klaipėdos apygardos skyriui (J. Janonio g. 24, LT-92251 Klaipėda) arba Regionų administracinio teismo Klaipėdos rūmams  (Galinio Pylimo g. 9, LT-91230 Klaipėda) Lietuvos Respublikos administracinių bylų teisenos įstatymo nustatyta tvarka.
 

Bendrųjų reikalų skyriaus vedėja,
laikinai pavaduojanti direktorių                                                                                Rūta Zubienė

